របាយការណ៍​អំពី​​យន្ត​ហោះ​ជើង​បាត់ដាន MH370 ​ចេញ​ផ្សាយ​នៅ​ថ្ងៃ​ខួប​មួយ​ឆ្នាំ
មាន​មនុស្ស ២៣៩នាក់ រួម​ទាំង​បុគ្គលិក​លើ​យន្ត​ហោះ​បាន​ជិះ​យន្តហោះ​ជើង​ហោះ​ហើរ​លេខ ៣៧០ របស់​ក្រុមហ៊ុន​អាកាសចរ​ម៉ាឡេស៊ី​នេះ។
បាងកក — កាលពីថ្ងៃអាទិត្យកន្លងទៅនេះ រដ្ឋាភិបាលម៉ាឡេស៊ីបានចេញមួយរយៈពេលខ្លីស្តីអំពីការបាត់ដានយន្តហោះជើងហោះហើរលេខ ៣៧០ របស់ក្រុមហ៊ុនអាកាសចរណ៍ម៉ាឡេស៊ី ដែលបានបាត់ដានអស់រយៈពេល១ឆ្នាំកន្លងទៅនេះ។ កាលពីថ្ងៃសៅរ៍កន្លងទៅនេះ នាយកដ្ឋានអាកាសចរណ៍ស៊ីវិលម៉ាឡេស៊ីបានប្រគល់របាយការណ៍របស់ខ្លួនមួយច្បាប់ស្តីអំពីយន្តហោះជើងហោះហើរលេខ៣៧០ ទៅឲ្យមន្ត្រីរដ្ឋាភិបាលម៉ាឡេស៊ី។ ឯកសារនោះត្រូវបានផ្សព្វផ្សាយជាសាធារណៈនៅថ្ងៃអាទិត្យ ដែលគម្រប់ខួប១ឆ្នាំគត់នៃការបាត់ដានយន្តហោះជើងហោះហើរលេខ ៣៧០ ប្រភេទ Boeing 777 នេះ។ មានមនុស្ស ២៣៩នាក់ រួមទាំងបុគ្គលិកលើយន្តហោះបានជិះយន្តហោះជើងហោះហើរលេខ ៣៧០ របស់ក្រុមហ៊ុនអាកាសចរម៉ាឡេស៊ីនេះ។ យន្តហោះនេះបានហោះចេញពីគោលដៅហោះហើរទៅកាន់ក្រុងប៉េកាំង បន្ទាប់ពីបានហោះចេញពីទីក្រុងកូឡាឡាំពួរ ហើយបានបាត់ខ្លួនចេញពីរ៉ាដា។ ទោះបីជាមានការចំណាយជាទឹកប្រាក់ប្រមាណ ២០០លានដុល្លារលើការស្វែងរកជាលក្ខណៈអន្តរជាតិរហូតទៅដល់ដែនសមុទ្រដែលឆ្ងាយពីឆ្នេរសមុទ្រអូស្ត្រាលីភាគខាងលិចក្តី ក៏គ្មានតម្រុយអ្វីទាល់តែសោះនៃការបាត់ដានយន្តហោះនេះ។ លោក Liow Tiong Lai រដ្ឋមន្ត្រីក្រសួងដឹកជញ្ជូនរបស់ម៉ាឡេស៊ី ឲ្យដឹងថា បើសិនជាការស្វែងរកនេះមិនទទួលបានលទ្ធផលអ្វីនៅត្រឹមចុងខែឧសភានេះ នោះរដ្ឋាភិបាលម៉ាឡេស៊ី ប្រទេសអូស្ត្រាលី និងប្រទេសចិននឹងវិភាគលើទិន្នន័យសារជាថ្មីម្តងទៀត ហើយនឹងបង្កើតគម្រោងថ្មីមួយទៀត។ លោក Liow មានប្រសាសន៍ថា៖ « យើងនឹងត្រឡប់ទៅវិភាគផ្ទាំងផែនទីម្តងទៀត។ ហើយយើងត្រូវការអ្នកជំនាញផ្តល់ការប្រឹក្សាអំពីគម្រោងទៅមុខទៀត»។ លោកបានបន្ថែមទៀតថា លោកនៅតែមាន«‍សុទិដ្ឋិនិយមដោយប្រុងប្រយ័ត្ន» ថាយន្តហោះនេះបានធ្លាក់នៅភាគខាងត្បូងមហាសមុទ្រឥណ្ឌា។ លោក Warren Truss ឧបនាយករដ្ឋមន្ត្រីអូស្ត្រាលី បានឲ្យដឹងថា ឥឡូវនេះដំណើរការស្វែងរកយន្តហោះដែលត្រូវចំណាយទឹកប្រាក់ច្រើនបំផុតមួយនឹងត្រូវធ្វើឡើងបន្តទៀត។ លោក Truss បាននិយាយថា៖ « យើងមានការប្តេជ្ញាខាងថវិកាក្នុងដំណើរការស្វែងរកយន្តហោះនេះ ហើយយើងត្រូវសម្រេចថា តើយើងត្រូវចំណាយទឹកប្រាក់ប៉ុន្មាន។ វានឹងអាស្រ័យលើការបេ្តជ្ញាខាងថវិកាពីប្រទេសដទៃទៀត»។ លោក James Chin អ្នកវិភាគម៉ាឡេស៊ីម្នាក់នៃសាកលវិទ្យាល័យ Tasmania ប្រទេសអូស្ត្រាលី មិនជឿថា ដំណើរការស្វែងរកយន្តហោះជើងហោះហើរ MH370 ដែលកំពុងតែផ្តោតលើផ្ទៃទឹកដែលមានទំហំស្មើនឹងប្រទេសស្រីលង្កានោះ អាចនឹងបន្តរហូតទេ។ លោក Chin បានឲ្យដឹងថា៖ «‍ខ្ញុំគិតថា បើយើងគិតពីការចំណាយលើដំណើរការស្វែងរកយន្តហោះនេះវិញ យើងពិតជាមិនអាចតាមស្វែងរកយន្តហោះនេះរហូតទេ»។ ក៏ប៉ុន្តែ លោក Chin បានលើកឡើងថា ការបញ្ចប់ដំណើរការស្វែងរកយន្តហោះនេះ អាចនឹងជំរុញឲ្យមានការសន្និដ្ឋានផ្សេងៗទៀតមកលើជោគវាសនារបស់អ្នកធ្វើដំណើរតាមយន្តហោះនេះ។ លោក Chin បានបន្ថែមថា៖ « បើសិនជាគេមិនអាចស្វែងរកយន្តហោះនេះបានទេ ខ្ញុំគិតថា មនុស្សជាច្រើននឹងចាប់ផ្តើមជឿលើការសន្និដ្ឋានផ្សេងៗរៀងៗខ្លួននៃការបាត់ដានយន្តហោះនេះ។ ក្រុមអ្នកស្វែងរកចាំបាច់ត្រូវតែស្វែងរកយន្តហោះនេះឲ្យឃើញ ដើម្បីឲ្យក្រុមគ្រួសារនៃអ្នកធ្វើដំណើរបានស្ងប់ចិត្ត ហើយជាពិសេសគឺបង្កើតឲ្យមានការជឿទុកចិត្តសារជាថ្មីក្នុងការធ្វើដំណើរតាមផ្លូវអាកាស»។ កាលពីខែមករាកន្លងទៅនេះ ប្រទេសម៉ាឡេស៊ីបានប្រកាសជាផ្លូវការថា យន្តហោះជើងហោះហើរលេខ ៣៧០ បានជួបនឹងគ្រោះថ្នាក់ ហើយថា មនុស្សទាំងអស់ដែលធ្វើដំណើរតាមយន្តហោះនេះបានស្លាប់បាត់បង់ជីវិត៕